钦定古今图书集成/明伦汇编/氏族典/第144卷 > 元结
## 钦定古今图书集成/明伦汇编/氏族典/第144卷 > 元结

按《唐书元结传》：“结，后魏常山王遵十五代孙。少不羁，
十七乃折节向学，事元德秀。天宝十二载举进士，擢
上第，复举制科。会天下乱，沉浮人间。国子司业苏源
明荐结可用，召诣京师。结上《时议》三篇，擢右金吾兵
曹参军，摄监察御史，为山南西道节度参谋，募义士
于唐、邓。史思明乱，以讨贼功，迁监察御史里行。荆南”
节度使吕𬤇请益兵拒贼，帝进结水部员外郎，佐𬤇
府，又参山南东道来瑱府。瑱诛，结摄领府事。会代宗
立，固辞丐侍，亲归樊上，授著作郎。益著书，作《自释》曰：
河南元氏望也。结，元子名也。次山，结字也。世业载国
史，世系在家谍。少居商馀山，著《元子》十篇，故以“元子”
为称。天下兵兴，逃乱入猗玗洞，始称猗玗子，后家瀼
滨，乃自称浪士。及有官，人以为浪者，亦漫为官乎，呼
为漫郎。既客樊上，漫遂显。樊左右皆渔者，少长相戏，
更曰“聱叟。”久之，拜道州刺史，进授容管经略使，身谕
蛮豪，绥定八州。会母丧，人皆诣节度府请留，加左金
吾卫将军，民乐其教，至立石颂德。罢还京师，卒，年五
十，赠礼部侍郎。